35 Йошиянең улы Яһүд патшасы Йәһуәки́м+ көннәрендә Йәһвә Ирмиягә мондый сүз җиткерде: 2 «Рехаблылар+ йортына бар да алар белән сөйләш, һәм аларны Йәһвә йортына, ашханә бүлмәләренең берсенә китер. Аннары аларга шәраб тәкъдим ит». 3 Шулай итеп, мин Хәбәзәни́ улы Ирмиянең улы Әзнияхне, аның бертуганнары белән бар улларын һәм рехаблыларның бөтен гаиләсен 4 Йәһвә йортына китердем. Мин аларны Аллаһы кешесе Игдәли́ улы Хәна́н улларының ашханә бүлмәсенә китердем. Бу ашханә бүлмәсе мирзаларның ашханә бүлмәсе янында иде. Ә мирзаларның ашханә бүлмәсе Шалу́м улы Маасиянең — капка сакчысының ашханә бүлмәсе өстендә тора иде. 5 Аннары мин рехаблылар йортыннан булган ир-атлар алдына шәраб тулы касәләр белән тустаганнар куеп, аларга: «Шәраб эчегез»,— дидем. 6 Әмма алар болай диде: «Без шәраб эчмәячәкбез, чөнки ата-бабабыз Реха́б улы Йәһонада́б+ безгә мондый әмер бирде: "Шәрабны үзегез дә эчмәгез, улларыгыз да һичкайчан эчмәсен. 7 Йортлар салмагыз, орлык чәчмәгез. Йөзем бакчалары утыртмагыз да, аларга ия дә булмагыз. Моның урынына һәрвакыт чатырларда торыгыз. Ул чакта сез чит ил кешеләре булып яшәгән шушы җирдә озак яшәрсез". 8 Шулай итеп без ата-бабабыз Рехаб улы Йәһонадабның безгә кушкан бар сүзләренә әле дә буйсынып, бернинди шәраб эчмибез. Аны үзебез дә, хатыннарыбыз да, улларыбыз белән кызларыбыз да эчми. 9 Без үзебезгә йортлар да салмыйбыз, безнең йөзем бакчалары да, кырлар да, орлыклар да юк. 10 Без чатырларда яшибез һәм ата-бабабыз Йәһонадабның безгә биргән бар әмерләрен үтибез. 11 Әмма Бабы́л патшасы Нәбукадниза́р бу җиргә каршы чыккач,+ без болай дидек: "Әйдәгез, Иерусалимга барыйк. Анда без калдайлылар белән су́риялеләрнең гаскәрләреннән котылырбыз". Һәм хәзер без Иерусалимда яшибез». 12 Йәһвә Ирмиягә мондый сүз җиткерде: 13 «Исраи́л Аллаһысы — Гаскәрләр Иясе Йәһвә менә нәрсә ди: "Бар, Яһүд кешеләренә һәм Иерусалимда яшәүчеләргә әйт: "Мин сезне сүзләремә буйсынырга өндәп тормадыммы әллә?+ — дип әйтә Йәһвә.— 14 Рехаб улы Йәһонадаб үз токымнарына шәраб эчмәскә кушкан иде, һәм алар аның сүзләрен үтәп бүгенге көнгә кадәр эчми һәм шулай итеп үз ата-бабасының әмеренә буйсына.+ Мин исә сезгә кат-кат* әйтеп торсам да, сез миңа буйсынмыйсыз.+ 15 Мин сезгә бар хезмәтчеләрем пәйгамбәрләрне җибәреп тордым, аларны кат-кат җибәреп+ болай әйтеп тордым: "Һәрберегез үз явыз юлларыгызны калдырыгызчы+ һәм дөрес булганны эшләгезче! Башка илаһларга иярмәгез һәм аларга хезмәт итмәгез. Ул чакта сез бу җирдә — мин үзегезгә һәм ата-бабаларыгызга биргән җирдә алга таба да яшәрсез".+ Ләкин сез колак салмадыгыз һәм мине тыңламадыгыз. 16 Рехаб улы Йәһонадабның токымнары ата-бабалары биргән әмерне үти,+ ә бу халык мине тыңламый"». 17 «Шуңа күрә Гаскәрләр Иясе Йәһвә — Исраил Аллаһысы болай ди: "Мин Яһүдне һәм Иерусалимда яшәүчеләрне үзем кисәтеп әйткән бөтен бәлагә дучар итәрмен,+ чөнки мин аларга әйттем, ә алар тыңламады, аларны чакырып тордым, ә алар җавап бирмәде"».+ 18 Ә рехаблыларның бөтен гаиләсенә Ирмия́ болай диде: «Исраил Аллаһысы — Гаскәрләр Иясе Йәһвә болай ди: "Сез ата-бабагыз Йәһонадаб биргән әмергә буйсынганга һәм ул кушканны җиренә җиткереп үтәп аның бар әмерләре буенча яшәгәнгә, 19 Исраил Аллаһысы — Гаскәрләр Иясе Йәһвә болай ди: "Рехаб улы Йәһонадабның токымы һәрвакыт минем алдымда хезмәт итәр"».
Искәрмәләр
^ Сүзгә-сүз «иртә торып».